
Kara Lennox

Til siste åndedrag

Oversatt av Jan Ingar Vik

MINISERIE:

OPPDRAG: RETTFERDIGHET


Dette er den fjerde av seks deler i den spennende miniserien «Oppdrag: Rettferdighet.» Gamle rettssaker prøves på nytt, og feilaktig dømte får oppreisning.

Kjære leser!

Da jeg presenterte rolleskikkelsen Mitch Delacroix i en tidligere bok, visste jeg egentlig ikke noe annet om ham enn at han var en sjarmerende hacker. Men da jeg begynte å undersøke rammen rundt denne boken –sumpområdet i søndre Louisiana –ble han levende for meg. Den ville fortiden hans og årsakene til ungdomsopprøret, hans nåværende, hemmelige liv som utøver av kampsport, forholdet hans til halvbroren –alt sammen kom til meg samtidig. Mannen var bare der, fiks ferdig, med det ertende, sjarmerende skjeve smilet, og alt jeg trengte å gjøre, var å følge instruksjonene hans.



Historien til Mitch var derimot ikke alltid så enkel å skrive. For det første visste jeg ikke det minste om kampsport. Velsignet være støtten fra min ektemann, som kjøpte billetter til en kamp i cage fighting,  slik at jeg kunne se hvordan det foregikk. Jeg brukte gavekortene jeg fikk til jul på kampsport-magasiner og brukte mange timer på å se på videoer om kampteknikker i jiu-jitsu og thaiboksing. Og så hadde jeg min ektemann –med svart belte i taekwondo –til å lese gjennom kampscenene for å sikre at de ble riktige.



Jeg håper du liker den ville reisen som Mitch tok meg med på, og at du heier på Beth, den søte heltinnen hans, som prøver å nå inn til en mann som viser seg å være helt annerledes enn den datanerden hun trodde hun ville ha.



Vennlig hilsen

Kara Lennox




FØRSTE KAPITTEL

–Spør ham nå.

Beth McClelland rygget tilbake i gangen mens hun skrek feiging inni seg. –Han ser opptatt ut.

–Han surfer trolig bare på nettet. Datafriker kan alltid se opptatt ut. Raleigh Shinn, bestevenninnen til Beth, sto bak henne med en hånd på skulderen hennes og var klar til å dytte om nødvendig.

Men Beth plantet føttene bestemt fast i gulvet. Det virket som en god idé i går å kjøpe billetter til en zydeco-konsert og deretter henslengt fortelle Mitch Delacroix at hun hadde en ekstra hvis han ville bli med henne. Hun visste at han likte den slags musikk fordi han ofte spilte den i bakgrunnen mens han jaktet online etter opplysninger eller manglende vitner.

–Hva om han sier nei? Beth visste at hun hørtes ut som en tenåring, men hun var ikke klar til å bli avvist. Siden det forrige forholdet hennes hadde vært så katastrofalt, ville hun bevege seg gradvis tilbake til datingverdenen. Burde ikke hennes første streiftog være med noen som var litt enklere? Noen som var mindre komplisert? Noen hun ikke brydde seg om?

Hun og Mitch var blitt venner. De hadde et godt arbeidsforhold og hun likte virkelig å omgås ham. Det å bringe det et skritt videre, kunne være et logisk valg –eller en katastrofe.

–Han kommer ikke til å si nei, sa Raleigh. –Jeg har lagt merke til hvordan han ser på deg, og du sa at han ikke har noe seriøst forhold med noen.

–Så hvorfor har han ikke bedt meg ut? spurte Beth. Han flørtet i hvert fall nok.

–Slutt med somlingen og få dette overstått, er du snill. Jeg er lei av de blyge øyekastene du gir ham. Hvis han sier nei –noe han ikke gjør –kan du i hvert fall fortsette videre.

Raleigh var en medfølende venninne, men hun la aldri fingrene imellom når hun sa noe. Den juridiske skoleringen hennes hadde lært henne å komme til sakens kjerne på den mest mulig direkte måten.

–Kan jeg hjelpe dere damer med noe?

Beth kvalte et gisp og tok et skritt tilbake. Mens hun diskuterte med Raleigh, hadde Mitch Delacroix reist seg fra stolen sin og kommet bort til dem. Han sto nå under en meter unna med tommelfingrene hektet i lommene på den falmede jeansen.

Hun prøvde å si noe, men tungen hadde vokst til dobbelt størrelse og hjernen kjentes ut som den nettopp var blitt kjørt gjennom en blender. Hun hadde ingen problemer med å vitne i retten om DNA-molekyler og ionebytterkromatografi, og normalt klarte hun seg bra sammen med menn, både yrkesmessig og sosialt. Men bare tanken på å be Mitch Delacroix ut på en date –en virkelig date –fikk det til å knyte seg i henne. Hun hadde aldri tidligere vært interessert i noen hun arbeidet sammen med, så kanskje instinktene fortalte henne at dette ikke var så lurt.

Til helsike med instinkter. Hun ville ha Mitch, og hun hadde ikke tenkt å la noe stoppe henne.

Raleigh bøyde seg mot henne. –Ikke ødelegg dette. Nå går jeg. Hun gikk av gårde, og Beth og Mitch ble stående igjen i døråpningen.

Han så forventningsfullt på henne, mens et smil lekte om den sexy munnen.

Pokker. Hun strevde for å finne på en troverdig unnskyldning for hvorfor hun hadde kommet inn i felleskontoret.

Telefonen på skrivebordet til Mitch valgte akkurat det øyeblikket til å ringe. Han ignorerte den til å begynne med, men den ringte igjen. –Ta den, Mitch. Stemmen til Celeste Boggs, kontorsjefen til Project Justice, runget gjennom intercomen, og hørtes sjefete ut selv til å være Celeste. Ikke bare sjefete, men anspent og bekymret.

–Det er best at du tar den, sa Beth.

Mitch himlet med øynene. –Hva er det nå? Tror du hun er sint fordi jeg tok den siste smultringen? Men han gikk tilbake til skrivebordet og tok telefonen. –Hei, Celeste, hva er det?

Beth stirret grådig da han vendte oppmerksomheten mot telefonsamtalen. Det lysebrune håret, som hadde striper av blondt etter solen, rakk godt forbi kragen og var uregjerlig –den slags hår som var så vanskelig å temme at han ikke brydde seg om å prøve. Det granskende blikket hennes flyttet seg til kroppen; den sjuskete T-skjorten som var typisk for nerder, avslørte overarmsmuskler og en muskuløs brystkasse som så avgjort var utypiske, og den solbrune huden avslørte at han ikke tilbrakte hvert eneste minutt foran dataskjermen.

Hvordan kunne det ha seg at han virket så sexy selv når han snakket i telefonen? Han hadde denne stillferdige selvtilliten som var så tiltalende –i motsetning til de brautende machotypene som hun var tiltrukket av tidligere. Men hun var helt ferdig med machomenn. En søt nerd med et snev av rampegutt var kanskje akkurat det hun trengte i livet sitt –og i sengen.

–Jeg kommer straks, sa han, og så alvorlig ut da han la på røret.

–Er det noe i veien?

–Celeste sier at en politimann fra Louisiana ber om å få møte meg.

Det kunne ikke bety gode nyheter. Hadde det skjedd en ulykke? Mitch kom fra en liten by i Louisiana, så han måtte ha familie der.

–Bli med meg bort til skranken. Du ville snakke med meg om noe?

Hun ville ikke be ham med ut på en date hvis han var i ferd med å motta dårlige nyheter. Men hvis hun ikke gjorde det nå, kom hun aldri til å gjøre det.

Bare gjør det. Dette var Mitch, vennen hennes.

–Øh, jeg har to billetter til Dirty Rice neste fredag, og jeg tenkte at du kanskje ville bli med.

Der. Hun hadde i det minste sagt ordene, om enn med langt mindre sjarm enn hun hadde sett for seg. Hun holdt pusten mens hun stålsatte seg for skuffelsen.

–Pokker, Beth, jeg kan ikke fredag kveld. Jeg har planer om noe annet allerede. Kanskje Billy vil ha den ekstra billetten.

–Ja, kanskje det. Jeg skal spørre ham. Pokker. Hun skulle drepe Raleigh –alt dette var hennes feil. Selvsagt sa Mitch nei. Han hadde trolig allerede en date fredag kveld. Karer som Mitch satt ikke og ventet på at kvinner skulle be dem med ut. De planla. Det var de som bad med kvinnene ut.

Hva hadde hun tenkt på?

Hun hadde lyst til å stikke av gårde til det trygge laboratoriet sitt, hvor hun kunne gjemme seg bak et mikroskop. Men Mitch ville forstå at noe var i veien hvis hun plutselig satte av gårde. Så hun fortsatte å gå sammen med ham bortover korridoren til lobbyen, og lot som hun ikke nettopp fått et slag mot hjertet.

–Celeste sa ikke hva politimannen ville? spurte hun av desperasjon etter å fylle stillheten. En politimann fra Louisiana ville ikke kjøre hele veien til Houston bare ved et innfall; han var sannsynligvis her i offisielt ærend, og det betydde vanligvis dårlige nyheter.

–Fyren ville ikke si det. Mitch hørtes ubekymret ut, men Beth lot seg ikke narre. Da han smilte det lekne smilet til henne, så hun at han tvang det frem. –Så, Dirty Rice, hva? Jeg visste ikke at du var zydeco-fan.

–Det er jeg ikke. Jeg mener, jeg liker det ganske godt.

–Så du kjøpte billetter fordi… Han virket oppriktig nysgjerrig, ikke kritisk.

Hun kunne ikke innrømme at hun hadde kjøpt dem fordi han likte zydeco. –Jeg vant dem fra en radiostasjon.

–Å. Han så ut til å prøve å fordøye det. Hun var ikke av typen som ringte inn til radiostasjoner for å prøve å vinne noe.

De gikk gjennom en dør i en skillevegg av mattslipt glass, og kom inn i lobbyen til Project Justice, den ideelle stiftelsen i Houston hvor de begge jobbet. Lobbyen var stor, med kaldt marmorgulv og trepanel på veggene. Temmelig grelt, hadde Beth alltid ment. Men lobbyen var utformet for å imponere, ikke være innbydende. Daniel Logan, lederen for Project Justice, ville ikke at hvem som helst bare skulle komme inn fra gaten og føle seg hjemme. Så de eneste sitteplassene til besøkende var et par harde stoler.

Politimannen hadde valgt å bli stående. Han sto med ryggen til Celeste og studerte et arrangement av innrammede avisutklipp på veggen. Han var en kraftig mann, og de muskuløse skuldrene spente seg mot kakiuniformen. Det mørkebrune håret var kortklipt.

Celeste gjorde et stort nummer av å ignorere ham der hun satt med nesen i et eksemplar av magasinet Soldier of Fortune, og med en stor kniv på skranken –for sikkerhets skyld.

Mitch satte opp farten og gikk med bestemte skritt inn i lobbyen, mens Beth holdt seg i bakgrunnen. –Du ville møte meg? Stemmen lød en anelse arrogant.

Den fremmede snudde seg, og Mitch bråstoppet. –Dwayne?

–Mitch. Det er en stund siden sist.

–Så de kjente hverandre. Kanskje dette var et personlig besøk, ikke et offisielt. En gammel venn som ville ta kontakt… Nei, det kunne ikke stemme. Uansett hvilket forhold det var mellom dem, så var det ikke varmt. De to mennene målte hverandre, og utstrålte spenning.

–Hvorfor det store mysteriet? spurte Mitch. –Hvorfor fortalte du ikke Celeste navnet ditt?

–Jeg ville ikke at du skulle få feil inntrykk. Dette er ikke akkurat noe selskapelig besøk.

Mitch så forvirret ut. –Er noen død?

Politimannen som het Dwayne så ut som han moret seg litt. –Pussig at du skulle spørre om det. Jeg er her i forbindelse med noe som skjedde for tolv år siden. En Monte Carlo ble stjålet fra parkeringsplassen utenfor en Piggly Wiggly. Ringer det noen bjeller?

–Ja. Jeg tror jeg husker den hendelsen, sa Mitch med overdreven sørstatsaksent. –Men siktelsene ble frafalt. Begravd, faktisk.

Siktelser? Hadde Mitch blitt arrestert og siktet for en forbrytelse? Strupen hennes snørte seg sammen idet hun husket den forrige fyren hun datet, som også hadde en kriminell fortid. Vince hadde bortforklart siktelsene om overfall, og påstått at det hele var en misforståelse, og hun var dum nok til å tro på ham. Helt til han brakk kjeven hennes.

Hun ristet ufrivillig på hodet. Ikke tale om at Mitch befant seg i samme båt som Vince. Han hadde åpent innrømmet at han hadde vært en villstyring som ung, men Beth hadde forestilt seg at han drev med guttestreker, kanskje spraymalte en bro eller dekorerte trær med toalettpapir. Hun hadde ikke visst noen ting om biltyveri, men det var ikke voldelig. Likevel var det ille.

–Jeg er ikke her på grunn av selve biltyveriet, sa Dwayne. –Du hadde med deg en venn den kvelden. Robby Racine. Stemmer ikke det?

Celeste reiste seg brått fra stolen, og viste at hun hadde lyttet nøye til tross for oppvisningen av manglende interesse. Hun var godt oppe i syttiårene, med viltre, grå krøller og en mager, hengslet kropp som hun stappet inn i de mest utrolige antrekk. I dag var det en sebrastripet, vidermet skjorte, svart leggings og røde støvler. Men alle som kjente henne var redd for henne. –Mitch, ikke si et ord til uten en advokat til stede.

Mitch snudde seg mot Celeste. –Dette er min bror.

–Halvbror, sa Dwayne.

Beth syntes det var merkelig å påpeke forskjellen. Det var som om Dwayne ikke ville vedgå slektskapet.

–Uansett tror jeg ikke han er her for å arrestere meg. Men da Mitch vendte oppmerksomheten mot Dwayne igjen, så han ikke så sikker ut. –Er du vel?

–Jeg er her bare for å snakke. Så, når det gjelder Robby…

–Robby Racine var sammen med meg den kvelden, bekreftet Mitch.

–Vet du tilfeldigvis hvor han befinner seg?

–Robby? Nei. Har ikke sett ham siden den kvelden. Hvis han ble arrestert for biltyveri, ville det vært den tredje forbrytelsen hans. Han hadde sikkert fått fengselsstraff. Så han stakk av. Mitch så ut til å slappe av litt. –Jeg antar at han er i Mexico.

–Du antar feil. Han dukket opp her om dagen.

–Jøss. Hva driver han med nå for tiden?

–Ingenting. Det er poenget. Han dukket opp i en grunn grav på en eiendom som tilhører din mor. Og du var den siste som så ham i live.

Det gikk rundt i hodet til Beth. Dette kunne ikke være mulig. Mitch, hennes Mitch, mistenkt for mord? Hun kunne simpelthen ikke forestille seg det. Han var så hyggelig, så avslappet. Han var datanerd. Når begynte nerder å gå rundt og stjele biler og drepe folk? Det var latterlig.

–Hvor fant du Robby? spurte Mitch. –Min mor eide aldri noen eiendom som jeg visste om. Hun og pappa var fattige som kirkerotter, det vet du.

–Pokker, Mitch, jeg kjenner ikke til detaljene. Jeg meldte meg frivillig til å reise hit og ta deg med til avhør i Coot’s Bayou. Tenkte at det kunne bli litt lettere hvis du så et vennlig ansikt.

Mitch så ut som han hadde lyst til å spytte. –Vennlig, du liksom. Du elsker dette. Og hvis du vil at jeg skal bli med til Coot’s Bayou for noe som helst, så trenger du en arrestordre.

Celeste trykket på intercomknappen. –Raleigh, uansett hvor du er, så se til å komme deg til lobbyen. Øyeblikkelig.

–Mitch, sa Beth forsiktig, –tror du ikke at du burde oppklare dette?

Etter det overraskede blikket hans å dømme, hadde han glemt at hun var der –og han så ikke ut til å verdsette bidraget hennes. –Jeg skylder ikke politiet i Coot’s Bayou noe som helst.

–De vil bare snakke med deg, sa Dwayne.

–Det er det de alltid sier, innskjøt Celeste. –Tror du vi ble født i går, gutt?

–Takk, Celeste, men jeg skal ta meg av dette. Mitch fokuserte på broren. –Jeg har ikke bodd i Louisiana på sju år, Dwayne!

–Spiller ingen rolle. Vi tror Robby døde den kvelden bilen ble stjålet.

Mitch kikket på Beth. Vurderte han reaksjonen hennes? Og hva så han i ansiktet hennes? Hun kunne skjule følelsene når hun hadde med pressen å gjøre, eller når hun var i rettssalen, men når det gjaldt hennes eget liv, var hver eneste tanke klart lett å lese i ansiktet.

Motviljen hun følte gjaldt forbrytelsen, ikke Mitch, som umulig kunne ha utført den, men kunne han klare å se forskjellen?

–Si ifra når du har en arrestordre. Mitch snudde på hælen og slentret ut av lobbyen. Han virket fullstendig uberørt, men ganglaget var litt stivere enn normalt, og han så mer sammenbitt ut. Alle som hadde brukt så mye tid på å studere Mitch som hun hadde, kunne legge merke til disse tingene.

Hadde han narret sin egen halvbror?

Dwayne så først på Celeste, som stirret utfordrende tilbake. Så flyttet han blikket mot Beth, kanskje for å søke noen med et mer åpent sinn. –Det er til hans eget beste å samarbeide, sa han. –Jeg får en arrestordre, og jeg kommer tilbake med den i morgen. Han snudde seg og gikk ut på gaten.

Da Raleigh endelig ankom, og suste inn i lobbyen med penn, notisbok og digital båndopptaker og var klar til kamp, var det hele over.

–Du kommer for sent, sa Celeste. –Gikk glipp av showet. Visste du at vår Mitch har en halvbror? Som attpåtil er politimann?

–Nei, det gjorde jeg ikke. Hva foregikk her?

–Jeg skal forklare, sa Beth. –Men la oss gå til dametoalettet hvor jeg kan kollapse i fred.

Raleigh sa ikke noe før de var trygt inne på dametoalettet i andre etasje. Raleigh og Beth hadde hatt en del gråtesammenkomster her inne de siste årene. Rommet var møblert med sofaer og speil med forgylte rammer, men den største attraksjonen var en stor eske med Kleenex.

–Han sa nei? gjettet Raleigh.

–Han sa at han var opptatt. Beth sank ned i en sofa og svelget tilbake tårene som truet. Hva om Mitch ble arrestert?

–Han kom ikke med noe motforslag? Raleigh hørtes forvirret ut.

–Blås i daten. Halvbroren hans var her og stilte en masse spørsmål om noe som skjedde for mange år siden, da Mitch bodde i… Jeg klarer nesten ikke å si det. Coot’s Bayou. Visste du at han var fra et sted som heter Coot’s Bayou?

–Virker som jeg har hørt om det en eller annen gang.

–Visste du at han stjal en bil?

–Han var tenåring den gangen. Siktelsen ble frafalt.

–Så du visste det. Du skulle ha fortalt meg det.

–Det er ikke slik at han er en forbryter. Han er et godt menneske, Beth.

–Kanskje. Innerst inne følte Beth at Mitch var god, selv om hun neppe kunne stole på sine egne instinkter hva menn angikk. –Men nå blir han anklaget for mord. Hans egen halvbror ser ut til å tro at han kan ha drept fyren…

–Vent litt nå. Mord? Begynn med begynnelsen.

Beth gjenga samtalen mellom Mitch og broren så godt hun kunne. Raleigh lyttet oppmerksomt mens hun gjorde raske notater.

Da Beth var ferdig, tok Raleigh av seg brillene og masserte tinningene. –Han må samarbeide. Han må få oppklart dette.

–Det var det jeg sa til ham. Men i stedet ble han sint. Jeg har aldri sett Mitch sint før.

–Alle har en grense. Mitch og broren har åpenbart problemer seg imellom.

–Du må snakke med ham, Raleigh. Overtale ham til å engasjere en advokat og reise til Coot’s Bayou for å svare på spørsmålene.

–Jeg kan prøve. Men ærlig talt… det er du som kjenner ham best.

–Og du er advokaten. Du vet hvordan man overbeviser juryer og får vitner til å innrømme ting.

–Vi snakker med ham sammen, sa Raleigh bestemt.

Beth nikket. –Ok. La oss gjøre det nå.

De gikk ut av toalettet, men da de kom ut i gangen, stanset Raleigh som om hun plutselig kom på noe. –Hvorfor tror du halvbroren dukket opp med nyheten?

–Han sa at han trodde det ville gå lettere hvis Mitch så et vennlig ansikt. Men ansiktet til den fyren var langt fra vennlig. Han elsket hvert minutt av ordutvekslingen. Det er ondt blod mellom de to.

*

Mitch var så opphisset over den egenmektige oppførselen til broren at han ikke gikk tilbake til felleskontoret. Han trengte stillhet, ikke det kontrollerte kaoset i det store, åpne lokalet, hvor junioretterforskerne til Project Justice og praktikantene arbeidet. Han gikk opp til det private kontoret sitt, lukket døren og falt sammen i skinnstolen bak skrivebordet.

Han ville ikke se eller snakke med noen som helst.

Det var meningen at han skulle lete etter et savnet vitne i saken til en annen etterforsker, men ikke engang utsiktene til å fortape seg i søking på nettet kunne avlede ham fra irritasjonen.

Dwayne kunne ha ringt. Han kunne ha sendt ham en e-post eller tekstmelding. Han kunne ha kommet hjem til Mitch. Det å komme inn på arbeidsplassen til Mitch og kunngjøre for alle innen hørevidde at han var mistenkt for mord, var den slags grusomhet som Dwayne alltid hadde hatt sansen for.

Han hadde selvsagt gjort det med vilje –for å ydmyke Mitch så grundig som mulig.

Mitch slo neven mot den venstre håndflaten. Pokker, hvorfor skjedde dette nå? Han hadde en kamp på fredag kveld, og han hadde ikke råd til å miste fokus, ikke hvis han ville fortsette seiersrekken.

Han trengte å svette, få ut sinnet og frustrasjonen. Å banke løs på en punchbag og presse kroppen helt til hver eneste muskel sved, var den eneste fornuftige måten han kjente til for å ta seg av stress. Det var i hvert fall mye bedre enn å råkjøre i stjålne biler eller helle i seg en kasse med øl.

Etter en nytteløs time, avgjorde han at det var umulig å konsentrere seg. Han lukket den bærbare datamaskinen og la den i ryggsekken. Ingen kom til å legge merke til det om han gikk et par timer for tidlig, og han kunne jobbe noen timer hjemme i kveld. Akkurat nå måtte han komme seg ut herfra.

Han var på vei mot døren da noen banket på. Pokker, det ble ingen ubemerket flukt likevel. Han åpnet døren med et rykk.

Beth og Raleigh. Ingen av dem smilte.

–Hei. Jeg var akkurat på vei ut…

–Dette tar bare et øyeblikk. Raleigh skjøv seg inn i kontoret hans uten invitasjon. Beth fulgte etter, og Mitch trakk pusten dypt idet hun strøk forbi ham. Dagens lukt var eple. Hun likte å ha på seg alle forskjellige slags parfymer, for det meste botaniske lukter som kiwi og vannmelon og vanilje. Han hadde gjort det til en lek å prøve å gjette på dagens lukt.

Men det standhaftige uttrykket i det pene, feminine ansiktet fortalte ham at dette ikke var det rette tidspunktet for lek. Han kjente det uttrykket.

Mitch smilte sitt beste smil. –Mine damer, jeg har time hos tannlegen…

–Da kommer du fem minutter for sent, sa Raleigh. –Som juridisk rådgiver for Project Justice, har jeg noe å si til deg. Du bryr deg kanskje ikke om det hvis en politistyrke fra Louisiana dukker opp i morgen med sirener og megafoner og skuddklare våpen, men det gjør jeg. Hvis du blir arrestert for så mye som forsøpling, gir det et dårlig inntrykk av stiftelsen, og jeg kan ikke la det skje.

–Det kommer ikke til å skje, forsikret han henne. Han trodde i hvert fall ikke det. –Min bror prøvde bare å gjøre meg forbannet. De har ikke noe bevis.

–De har bevis, eksploderte nesten Beth. –Hvis du var den siste kjente personen som så offeret i live, er det mer enn nok bevis til å bringe deg inn til avhør. Du gjør bare tingene verre. Hvis du fortsetter å stikke hodet i sanden…

Han løftet den ene hånden for å stanse tiraden. –Jeg har dette under kontroll, ok? Jeg vet hvordan det lokale politiet i Coot’s Bayou opererer. Jeg jobbet for dem i noen år. De bare rister i buskene i håp om at noe faller ut.

–Jeg faller ikke ut. Jeg ser dere i morgen. Han snudde ryggen til dem. De kunne bare våge å hindre ham i å gå ut fra sitt eget kontor. Hvis han ikke fant en punchbag snart, så kom han til å miste kontrollen. Men han hørte ingen skritt bak seg, ingen klapring fra høye hæler på det polerte tregulvet.

Det var en fin vårdag, kjølig og frisk på en måte som var sjelden i den evigklamme Houston. Han hadde kjørt Harleyen til jobben, og idet han satte ut på den tolv kilometers kjøreturen hjem, håpet han at vinden i ansiktet kom til å klarne tankene. Men da han stanset i innkjørselen til huset sitt, var han akkurat like anspent og sint som da han gikk fra jobben.

Han gadd ikke sette motorsykkelen i garasjen. Han gikk inn i det vesle ranchhuset for å skifte jeansen og golfskjorten med shorts og T-skjorte med avrevne armer. Så gikk han barføtt ut igjen, rett gjennom hagen bak huset til porten som førte til den tilstøtende eiendommen.

Mitch bodde ved siden av et nedlagt oljefelt. Han hadde kjøpt det vesle huset i nærheten av Hobby Airport til spottpris fordi de fleste mennesker ikke likte lyden fra pumpene og lukten av råolje. Det var for tre år siden, og nå var pumpene tause og stille. Oljebrønnene var tomme.

Stillheten kom ikke til å vare evig. Oljeselskapet som eide mineralrettighetene til dette åtte hundre mål store landområdet, var i ferd med å anskaffe seg mer avansert boreutstyr som kunne gå dypere ned i grunnen. Men for øyeblikket var feltet stille og fredelig, bortsett fra vinden som raslet i ugresset som igjen hadde lagt beslag på området, og en og annen kvitring fra en fugl.

Det meste av det gamle maskineriet var blitt fjernet, men én rusten pumpe sto igjen, og Mitch hadde gjort den om til sitt private treningsstudio. Den hadde akkurat den rette atmosfæren han trengte for å trene til en kamp.

Mitch startet vanligvis treningen med litt generelle øvelser –armhevninger, tauhopping eller smidighetstrening med motstandsbånd rundt lårene. Men i dag hoppet han over alt det der. Han dro på seg et par MMA-hansker, som bød på minimal beskyttelse for hånden, men lot fingrene være frie, og så begynte han å arbeide på den tunge punchbagen som han hadde hengt fra pumpen.

Støt. Støt. Venstre hook. Høyre uppercut. Kneet mot solar plexus. Slag mot hodet. Slag mot kroppen. Som alltid så han for seg en motstander. Vanligvis visualiserte han motstanderen i den kommende kampen. Han studerte alle videoer han kunne finne med fyren, og legge seg på minnet kampstilen hans. Så forestilte han seg alle de forskjellige måtene han kunne slå ham på.

I dag var ikke motstanderen hans Ricky «Quick Death» Marquita. I dag var det ansiktet til broren han så for seg.

Det var Dwayne som hadde motivert ham til å lære seg å slåss –ikke ved å oppmuntre ham, men ved å banke ham opp noen ganger da de var unggutter. Den større og eldre Dwayne hadde ikke hatt noen problemer med å overvinne lillebroren.

Mitch fortsatte å la slag og spark hagle mot sekken som var fylt av sand og gel, og stanset bare lenge nok til å dra av seg T-skjorten etter at han var blitt oppvarmet. Sirkelspark mot hodet. Albuen mot haken. Svingspark mot kneet. Han fortsatte lenge etter at han var utmattet. Noen ganger var vinneren av en kamp rett og slett den som kunne holde seg oppreist lengst. Å kjempe seg gjennom utmattelsen var en nøkkelferdighet.

Hvis han og Dwayne hadde slåss nå, ville ting vært annerledes. Dwayne var fortsatt drøyt femten kilo tyngre enn Mitch. Men Mitch var sikker på at hvis de noensinne møttes i et nettingbur –eller i et smug –så skulle han smøre broren utover matten.

insertSpan.js
// Small Javascript that will insert a span-element into every header 
// and paragraph element to trick the iPad/iBooks into centering text.
// See http://infogridpacific.typepad.com/using_epub/2010/10/dirty-little-hacks-in-epub.html
function setSpanIGP(){
  var clsElementList=document.getElementsByTagName('p');
  setSpaninPara(clsElementList);
}

function setSpaninPara(pClassList){
  for(i=0;i<=pClassList.length;i++){
    if(pClassList[i]){
      var para_html=pClassList[i].innerHTML;
      para_html='<span>'+para_html+'</span>';
      pClassList[i].innerHTML=para_html;
    }
  }
}

function init(){setSpanIGP();}

window.onload=init;






